നാടിറങ്ങി മയില്ക്കൂട്ടം : അപകടം പീലി വിരിച്ചാടുമ്ബോള് തൃശൂര് : പട്ടാപ്പകല് നഗരത്തോട് ചേര്ന്ന പ്രദേശത്ത് മയില് വന്നിടിച്ച് വാഹനാപകടത്തില് ദമ്ബതികളിലൊരാള് മരിച്ച സംഭവം ജില്ലയില് ആദ്യം. പുന്നയൂര്ക്കുളം പീടികപറമ്ബില് മോഹനന്റെ മകന് പ്രമോഷാണ് 34 മരിച്ചത്. ഭാര്യ വീണയ്ക്കും മറ്റൊരു ബൈക്ക് യാത്രികനായ വാടാനപ്പിള്ളി സ്വദേശി ധനേഷിനും പരിക്കേറ്റിരുന്നു. അപകടത്തില് മയിലും ചത്തു. കാടിനോട് അടുത്ത പ്രദേശങ്ങളില് മാന്, കാട്ടുപന്നി, മ്ളാവ് , ആന എന്നിവ ഇടിച്ച് ആളപായം ഉണ്ടായിട്ടുണ്ട്. പലപ്പോഴും രാത്രിയോ പുലര്ച്ചെയോയാണ് ഇത്തരം അപകടങ്ങള്. എന്നാല് പകല് സമയത്ത് നഗരത്തോട് ചേര്ന്ന പ്രദേശത്തുണ്ടായ അപകടം അപായ സൂചനയാണ്. നിയമങ്ങള് കര്ശനമാക്കിയതോടെ നാട്ടിന്പുറങ്ങളിലെ മയില്ക്കൂട്ടങ്ങള് സംരക്ഷിക്കപ്പെടുകയും അവയിലേറെയും പെറ്റുപെരുകയും ചെയ്തിട്ടുണ്ട്. ആഹാരത്തിനും മറ്റുമായി ഇവ മറ്റിടങ്ങളിലേക്ക് നീങ്ങുകയും വീണ്ടും വംശവര്ദ്ധനവുണ്ടാകുകയും ചെയ്തു. ഭക്ഷണം തേടി ഇവ ഏറെ ശബ്ദകോലാഹലം നിറഞ്ഞ നഗരപ്രദേശങ്ങളിലും കൂട്ടത്തോടെയെത്തുന്നതാണ് അപകടങ്ങള്ക്ക് ഇടയാക്കുന്നത്. പല സ്ഥലങ്ങളിലും മയിലുകള് കൃഷി നാശവും വരുത്തുന്നുണ്ട്. തെങ്ങ് കവുങ്ങ് കൃഷിക്ക് വരെ ഇവ നാശം വരുത്തുന്നതായി കര്ഷകര് പരാതിപ്പെടുന്നുണ്ട്. പാടശേഖരങ്ങളിലും മറ്റും വിളഞ്ഞ നെല്മണികള് കൊത്തി തിന്നുന്നതും പതിവാണ്. മയിലുകളുടെ വംശവര്ദ്ധനവ് കണക്കിലെടുത്ത് ഏതെങ്കിലും മേഖല കണക്കാക്കി ഇവയെ ശാസ്ത്രീയമായി സംരക്ഷിക്കാന് പ്രത്യേക പദ്ധതികള്ക്ക് വനംവകുപ്പോ മറ്റോ രൂപം നല്കണമെന്നാണ് പരിസ്ഥിതി പ്രേമികള് ആവശ്യപ്പെടുന്നത്. മയില് സംരക്ഷണത്തിന് ചൂലന്നൂര് മാതൃക പാലക്കാട് ആലത്തൂര് ബ്ലോക്കിലെ തരൂര് പഞ്ചായത്തിലാണ് കേരളത്തിലെ ഏക മയില് സംരക്ഷണകേന്ദ്രമായ ചൂലന്നൂര് മയില് സംരക്ഷണകേന്ദ്രം. തിരുവില്വാമലയില് നിന്നും പഴയന്നൂരില് നിന്നും പത്ത് കിലോമീറ്റര് മാത്രം അകലെയാണ് ചൂലന്നൂര്. 500 3.420 ച.കി.മീ ഹെക്ടര് നിബിഢവനങ്ങളുള്ള ഇവിടെ 200ല് ഏറെ മയിലുണ്ട്. ഭാരതപ്പുഴയുടെ പോഷക നദിയായ ഗായത്രിപ്പുഴയുടെ തീരത്തുള്ള 342 ഹെക്ടര് സ്ഥലം ഇതിനായി വേര്തിരിച്ചിരിക്കുന്നു. നാനാവിധത്തിലുള്ള പക്ഷികളുടെ വാസസ്ഥലമാണ് ഈ വന്യജീവി സംരക്ഷണ കേന്ദ്രം. 100ഓളം വിവിധയിനം പക്ഷികളെ ഇവിടെ കണ്ടെത്തിയിട്ടുണ്ട്.